אדם המעוניין להגיש תביעה קטנה צריך למלא טופס כתב תביעה, ולצרף אליו תמונות, חשבונות וכל מסמך אחר שיכול להיות רלוונטי לתביעה ולהגביר את סיכויי הצלחתה. את הטופס עליו להגיש בשלושה עותקים מלאים למזכירות בית המשפט לתביעות קטנות, וכן נדרש עותק מלא עבור כל נתבע נוסף. גם באמצעות אתר האינטרנט נט המשפט, ניתן להגיש את התביעה. כאמור, סכום הסעד שדורש התובע בתביעות קטנות הוא מוגבל. על התובע לשלם אגרה בשווי אחוז מאותו הסכום, אך יש להבהיר – שכל עוד סכום התביעה הוא 5000 שח או פחות מזה – האגרה שיש לשלם היא בסך 50 שח. לאחר שמוגשת התביעה, שולח בית המשפט לנתבע העתק של כתב התביעה וכן הזמנה לדין, ומתחילים 30 ימים שבמהלכם יכול הנתבע להגיש כתב הגנה.